۱۴۴۶-۵-۲۶ تاریخ نشر شوی خبرونه مرکزی روغتون ‏د افغانی سرې میاشتې مرکزی روغتون کې د شونډو او تالو چاود پر ناروغۍ د اخته ناروغانو درمنله پیل شوه نن پنجشنبه د جمادی الأولی د میاشتې پر ۲۶ مه، د افغانی سرې میاشتې اړوند کابل مرکزی روغتون کې ددې خیریه ملی ټولنې په مرسته له بنګله دیش هېواد څخه د راغلو ماهرو روغتیاپالانو له لوری د شونډو او تالو چاود په رنځ د اخته ناروغانو د وړیا درملنې او جراحی عملیاتونو د پیل په موخه پرانیست غونډه ترسره شوه. غونډه کې په عملیاتی چارو کې د افغانی سرې میاشتې د سکرتر جنرال مرستیال ښاغلی مولوی عبداللطیف ثابت د یاد هېواد له همکارۍ څخه مننه وکړه او زیاته یې کړه چې په یاده ناروغۍ د اخته ناروغانو درملنه د اړمنو کورنیو د لاسنیوی په برخه کې یو اغېزمن ګام دی، نوموړی پدې برخه کې د بنګلدېش مرکز الاسلام بنسټ څخه د همکاریو د زیاتوالی او پراختیا غوښتنه وکړه. ورپسې د بنګلدېش مرکز الاسلام بنسټ په استازولۍ ښاغلی حمزه شهید الاسلام په خپلو څرګندونو کې د افغانی سرې میاشتې له لارې د ناچاره او اړمنو وګړو د لاسنیوی او درملنې ترڅنګ راتلونکی کې د سترګو، هډوکو او د سوری زړه په رنځ د اخته ناروغانو د درملنې په برخه کې د همکاریو ژمنه وکړه. د یادونې وړ ده چې د قوس له ۸ مې تر ۱۵ مې د درملنې په یاد بهیر کې به په ټولیز ډول ۱۵۰ تنه ماشومان عملیات او تداوی شی. هرات د افغانی سرې میاشتې له لوری د هرات ولایت په ادرسکن ولسوالۍ کې ۲۰ تنو ښځینه او ۲۰ تنو نارینه رضاکارانو ته د لومړنیو روغتیایی مرستو په موخه درې ورځنی ۲ روزنیز ورکشاپونه نن پنجشنبه د جمادی الأولی د میاشتې پر ۲۶مه، پای ته ورسېدل.